**Հայտարարություն**

**Համաշխարհային Բանկի «Առևտրի խթանման և որակի ենթակառուցվածքի ծրագիր»**

**Վարկ թիվ 8390-ԱՄ**

ՀՀ վարչապետի աշխատակազմը հայտնում է, որ Համաշխարհային Բանկի «Առևտրի խթանման և որակի ենթակառուցվածքի» (ԱԽՈԵ) թիվ 8390-ԱՄ վարկային ծրագրի շրջանակում **«Ինժեներական քաղաք»-ի ինժեներական բիզնես աքսելերատորի շենքի, ջրավազանի և տեսահսկման և հեռահաղորդակցության համակարգերի կառուցման աշխատանքների որակի տեխնիկական հսկողություն, թիվ TPQI-C-2.3.1.3/7** տեխնիկական առաջադրանքը իրականացնելու նպատակով հայտարարվում է խորհրդատվական ընկերության ընտրության մրցույթ:

ԱԽՈԵ ծրագրի շրջանակում իրականացվում է Ինժեներական քաղաքի (ԻՔ) ստեղծման ծրագիրը։ Ծրագրի իրականացման համար ք. Երևան, Նոր Նորք, Բագրևանդի փողոց 74 հասցեում հատկացված 3 հեկտար հողատարածքի վրա նախատեսվում է իրականացնել Ինժեներական բիզնես աքսելերատորի շենքի` 9450 ք․մ. ընդհանուր մակերեսով, 230 ք.մ. մակերեսով ջրավազանի և տեսահսկման և հեռահաղորդակցության համակարգերի կառուցման աշխատանքներ:

Այս առաջադրանքի հիմնական նպատակն է՝ վարձել համապատասխան մասնագիտական փորձառություն ունեցող խորհրդատվական ընկերություն, որը կիրականացնի ԻՔ Ինժեներական բիզնես աքսելերատորի շենքի, ջրավազանի և տեսահսկման և հեռահաղորդակցության համակարգերի կառուցման աշխատանքների որակի տեխնիկական հսկողությունը՝ ապահովելով աշխատանքների կատարման բարձր որակը և համապատասխանությունը աշխատանքների կատարման ժամանակացույցի, ՀՀ օրենսդրության պահանջների և գործող շինարարական նորմերի և Համաշխարհային Բանկի սոցիալական և շրջակա միջավայրի պահպանման քաղաքականության պահանջների համաձայն։

**Ընտրված խորհրդատվական ընկերությունը պետք է իրականացնի հետևյալ առաջադրանքները.**

* Իրականացնի կառուցման աշխատանքների կատարման որակի պարբերական ստուգումներ, որի ընթացքում ստուգի դրանց կատարման համապատասխանությունը ՀՀ օրենսդրությամբ սահմանված շինարարական և անվտանգության նորմերի, չափորոշիչների ու տեխնիկական մասնագրերի հետ, ինչպես նաև շինարարական պայմանագրում կցված բնապահպանական և սոցիալական կառավարման պլանի /ԲՍԿՊ/ մեջ ներառված ազդեցութունը մեղմացնող միջոցառումներին:
* Ստուգի իրականացվող շինարարական աշխատանքներում օգտագործվող նյութերի, կոնստրուկցիաների և ինժեներական սարքավորումների որակը հաստատող սերտիֆիկատների, տեխնիկական անձնագրերի և լաբորատոր փորձարկումների և անալիզների արդյունքները, նախագծի ու արտադրանքի որակի պահանջներին անհամապատասխանության դեպքում տեղեկացնի Պատվիրատուին և արգելի դրանց օգտագործումը՝ համապատասխան ակտերի ձևակերպումով:
* Ստուգի շինարարական տարածքում շինանյութերի առաքման, շինարարական աղբի տեղափոխման աշխատանքները, շինհրապարակում շինանյութերի և շինարարական թափոնների ժամանակավոր կուտակումները՝ համոզվելու նպատակով, որ դրանք չեն խոչընդոտում կամ վտանգ չեն ներկայացնում շինարարական տարածքին կից հատվածում ավտոմեքենաների և հետիոտների ազատ անցուդարձին:
* Ստուգի ԲՍԿՊ-ի մեջ ներառված միջոցառումների համապատասխանությունը և ներկայացնի ամսական հաշվետվություն դրանց կատարման վերաբերյալ, համաձայն հավելվածում ներկայացված ստուգաթերթի:
* Գրանցի բոլոր զննումների արդյունքները, դիտողությունները և հայտնաբերված թերությունները և առաջարկի այդ թերությունները շտկելու հնարավոր տարբերակներ:
* Կազմի հայտնաբերված թերի աշխատանքների և էական խախտումների ցանկ, նշի դրանց վերացման ժամկետները և անհապաղ տեղեկացնի Պատվիրատուին (Ծրագրի ղեկավարին):
* Վարի կառուցման ընդհանուր աշխատանքների մատյան, կատարի ամենօրյա կանոնավոր գրանցումներ ավարտված աշխատանքների մասին:
* ՀՀ օրենսդրությամբ սահմանված կարգով կազմի և ներկայացնի ծածկվող աշխատանքների ակտերը ու դրանք փաստագրող լուսանկարները (անհրաժեշտության դեպքում):
* Ստուգի և ստորագրի աշխատանքների ավարտումը հաստատող միջանկյալ կատարողական ակտերը, որոնք կապալառուն ներկայացնում է վճարում ստանալու համար, ինչպես նաև շինարարական աշխատանքների ավարտման և շահագործման հանձնման ակտերը՝ աշխատանքների ընդունման համար պատասխանատու այլ մարմինների հետ համատեղ: Խորհրդատուն պատասխանատու է կատարողական ակտերով ավարտված աշխատանքների որակի համար:
* Տեղեկացնի Պատվիրատուին /Ծրագրի ղեկավարին/ և կասեցնի աշխատանքները, եթե դրանք իրականացվում են հաստատված նախագծերի, տեխնիկական մասնագրերի, շինարարական նորմերի խախտումներով կամ անորակ նյութերի, կառուցվածքների և կոնստրուկցիաների օգտագործմամբ:
* Չընդունի շինարարական աշխատանքները, եթե դրանք կատարվել են հաստատված նախագծերի, տեխնիկական մասնագրերի, շինարարական նորմերի խախտումներով կամ անորակ նյութերի, կառուցվածքների և կոնստրուկցիաների օգտագործմամբ, և տեղեկացնի Պատվիրատուին /Ծրագրի ղեկավարին/:
* Կիրառելի օրենսդրությամբ (մասնավորապես ՀՀ քաղաքաշինության նախարարի 28․04․1998թ-ի N 44 հրամանով) նախատեսված այլ գործողություններ (ֆունկցիաներ) կատարի և այլն:

Մանրամասն Տեխնիկական առաջադրանքը կարող է տրամադրվել ստորև նշված հասցեով:

Ծառայությունները նախատեսվում է իրականացնել 2023թ. հունիսից՝ մեկ տարի ժամկետով՝ շինարարական աշխատանքների պայմանագրին զուգահեռ:

Սույն առաջադրանքով նախատեսված տեխնիկական հսկողության աշխատանքները իրականացնելու համար խորհրդատուներին անհրաժեշտ է ունենալ ՀՀ օրենսդրությամբ սահմանված տեխնիկական հսկողության իրականացման համար անհրաժեշտ ՀՀ Քաղաքաշինության կոմիտեի կողմից հաստատված ՀՀ Քաղաքաշինության բնագավառում շինարարության որակի տեխնիկական հսկողության վավեր լիցենզիա, ըստ լիցենզիային կից հետևյալ ներդիրների՝ **բնակելի, հասարակական և արտադրական, հիդրոտեխնիկական, էներգետիկ, տրանսպորտային և կապի:**

***Որակավորման փուլում Տեխնիկական հսկողություն իրականացնող ընկերությունը պետք է բավարարի որակավորման ստորև նշված******հետևյալ չափանիշներին.***

Ընկերությունը պետք է ունենա`

* Շինարարության որակի տեխնիկական հսկողության իրականացման առնվազն հինգ տարվա փորձ,
* նմանատիպ /հասարակական և/կամ բնակելի շենքերի կառուցման/ աշխատանքների որակի տեխնիկական հսկողության հաջողությամբ իրականացրած առնվազն 2 ծրագիր:

Այս փուլում ընկերության հիմնական աշխատակազմը չի գնահատվում:

Հետաքրքրված խորհրդատուներին խնդրում ենք հատուկ ուշադրություն դարձնել 2011 թ. հունվարին հրապարակված և 2014 թ. հուլիսին լրամշակված «Համաշխարհային Բանկի վարկառուների կողմից ՎԶՄԲ փոխառությունների եւ ՄԶԸ վարկերի և դրամաշնորհների շրջանակներում Խորհրդատուների ընտրություն եւ աշխատանքի ընդունում» ուղեցույցերի (Խորհրդատուների ուղեցույց) 1.9. կետին, որտեղ շարադրված է Համաշխարհային Բանկի քաղաքականությունը շահերի բախման վերաբերյալ:

Խորհրդատուի ընտրությունը կիրականացվի վերոնշյալ Խորհրդատուների ուղեցույցի շրջանակներում սահմանված Բաժին III-ում ներկայացված «Խորհրդատուի որակավորման հիման վրա ընտրության» գնման մեթոդի ընթացակարգերի համաձայն:

Խորհրդատուները կարող են համագործակցել այլ ընկերությունների հետ` իրենց որակավորումը բարձրացնելու նպատակով, սակայն միավորման դեպքում պետք է հստակ նշեն` արդյոք համագործակցությունը /ասոցիացիան/ համատեղ ձեռնարկության թե ենթախորհրդատվության տեսքով է: Համատեղ ձեռնարկությամբ հանդես գալու պարագայում, ընտրվելու դեպքում համատեղ ձեռնարկության բոլոր գործընկերները համատեղ և առանձին պատասխանատվություն են կրում ամբողջ պայմանագրի համար:

Հետաքրքրված խորհրդատվական ընկերությունները հավելյալ տեղեկատվություն ստանալու նպատակով կարող են դիմել ստորեւ ներկայացված հասցեով տեղական ժամանակով 09:00-ից 18:00 ընկած ժամանակահատվածում:

Հետաքրքրված և պահանջներին համապատասխանող խորհրդատվական ընկերությունները կարող են մինչեւ **2023 թվականի ապրիլի 5-ը, ժամը 18:00** ներկայացնել հետաքրքրվածության հայտեր ընկերության վերաբերյալ անհրաժեշտ տեղեկություններով **(համառոտ տեղեկատվություն ընդհանուր աշխատանքային փորձի վերաբերյալ /պետ ռեգիստրի վկայական, վերջին տարիներին իրականացրած ծրագրերի ցանկ և այլն/, հաջողությամբ իրականացրած առնվազն երկու նմանատիպ ծրագրերի փաստաթղթային փաթեթներ /պայմանագրերի պատճեններ, ծառայությունների կատարման ակտեր/, պահանջվող լիցենզիայի և ներդիրների պատճենները և այլն)** ստորեւ նշված հասցեով (անձամբ, կամ փոստով, կամ էլ-փոստով):

ԱԽՈԵ Ծրագրի կառավարիչ պարոն Ստեփան Մարգարյյանին

ԱԽՈԵ Ծրագրի կառավարման գրասենյակ

Երեւան 0010, Հանրապետության հրապարակ, Նալբանդյան փող. 28, 5-րդ հարկ

Հեռախոսներ. (374 10) 515 580, 515-581

Էլ. փոստ. info@tpqi.am